РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број: 06-2/207-14

25. јул 2014. године

Б е о г р а д

На основу члана 84. став 8. Пословника Народне скупштине

Одбор за образовање, науку, технолошки развој и информатичко друштво подноси

**И Н Ф О Р М А Ц И Ј У**

О ЈАВНОМ СЛУШАЊУ НА ТЕМУ

„РАСПРАВА О НАЦРТУ ЗАКОНА О ИЗМЕНАМА И ДОПУНАМА

ЗАКОНА О ВИСОКОМ ОБРАЗОВАЊУ“

 Одбор за образовање, науку, технолошки развој и информатичко друштво, на Шестој седници, одржаној 18. јула 2014. године, у складу са чл. 83. и 84. Пословника Народне скупштине, **донео** **је одлуку о организовању јавног слушања на тему: „Расправа о Нацрту закона о изменама и допунама Закона о високом образовању“**, на предлог мр Александре Јерков, председнице Одбора. Јавно слушање је одржано 25. јула 2014. године, у Дому Народне скупштине.

 Јавном слушању су присуствовали следећи чланови Одбора: Милан Кнежевић, Александра Томић, Милета Поскурица, Марко Атлагић, Ирена Алексић, Љубиша Стојмировић, Владимир Орлић, Невенка Милошевић, Анамарија Вичек, Дијана Вукомановић, Јелисавета Вељковић, Нинослав Стојадиновић, Милена Бићанин, Олена Папуга и Риза Халими.

 Поред чланова Одбора, Јавном слушању су присуствовали и следећи народни посланици: Бранко Ђуровић, Аида Ћоровић, Зоран Живковић и Владимир Павићевић.

 Јавном слушању су присуствовали представници Министарства просвете, науке и технолошког развоја: Срђан Вербић, министар, Зоран Машић, државни секретар, Александар Белић, државни секретар, Зорана Лужанин, помоћник министра, Милован Шуваков, посебни саветник министра, Миодраг Поповић, стручни консултант и Драгица Гавриловић, представник Одсека за медије.

 У Јавном слушању узели су учешће Срђан Станковић, председник Националног савета за високо образовање, Мирољуб Миливојчевић, члан Националног савета за високо образовање, Софија Пекић Quarrie, заменик председника Комисије за акредитацију и проверу квалитета, Јелица Ђокић, члан Комисије за акредитацију и проверу квалитета, Јадранка Симоновић, члан Комисије за акредитацију и проверу квалитета, Љубиша Ракић, потпредседник САНУ (Српска академија наука и уметности), Ђорђе Шијачки, члан САНУ, Владимир Бумбаширевић, ректор Универзитета у Београду, Зита Бошњак, проректор Универзитета у Новом Саду, Миодраг Јевтић, ректор Универзитета одбране, Слободан Кисић, генерални секретар Универзитета одбране, Срећко Милачић, ректор Универзитета у Приштини, Љиљана Мркић - Поповић, ректор Универзитета уметности у Београду, Елизабета Ивковић, професор Европског Универзитета, Нина Николић, секретар Криминалистичко – полицијске академије, Слађана Чабрило, професор Едуконс Универзитета, Горан Анђелић, професор Едуконс Универзитета, Гордана Брљак, извршни директор Едуконс Универзитета, Драган Домазет, ректор Метрополитан Универзитета, Данило Јеремић, председник СКОНУС (Студентска Конференција Универзитета Србије), Андријан Лемут, члан СКОНУС, Едип Кајевић, члан Националног савета бошњачке националне мањине, Витомир Михајловић, председник Националног савета ромске националне мањине, Љуан Коко, члан Националног савета ромске националне мањине, Иван Васић, портпарол Националног савета ромске националне мањине, Хелена Павелић из Националног савета русинске националне мањине, Дарко Сарић – Лукендић, председник извшног одбора Националног савета хрватске националне мањине, Анђела Хорват, члан извршног одбора Националног савета хрватске националне мањине, Штефан Клепачек, председник Националног савета чешке националне мањине, Галип Бећири, председник Националног савета албанске националне мањине, Слободан Голубовић, члан Националног савета влашке националне мањине, Анишара Царан, координатор за образовање Националног савета румунске националне мањине, Светлана Золљан, председник Одбора за образовање Словачке националне мањине, Саво Радоњић, директор Високе пословне школе Чачак и проф. др Слободан Ћамиловић, Универзитет Алфа Београд.

 У поздравној речи, Александра Јерков, председница Одбора, истакла је да је одлука о организовању Јавног слушања, као једног од механизама контролне функције Народне скупштине, донета ради размене мишљења и давања сугестија које би требало да допринесу унапређењу квалитета Нацрта закона о изменама и допунама Закона о високом образовању.

 Срђан Вербић, министар просвете, науке и технолошког развоја, у уводној речи, образложио је Нацрт закона о изменама и допунама Закона о високом образовању и нагласио да су две најзначајније измене, транспарентност рада универзитета и нов начин признавања диплома који би требало вишеструко да убрза сам тај процес. Поред тога, рекао је да је Нацрт закона усаглашен са препорукама Агенције за борбу против корупције, у делу који се односи на транспарентност рада високошколских установа (школарине, финансије, извештаји о акредитацији) и на рокове за извршење појединих активности. У циљу признавања високошколских исправа направљена је разлика између академског признавања (ради наставка образовања) и професионалног признавања (ради запошљавања). Када је у питању подизање квалитета наставе, додао је да се уводи новина која се огледа у чињеници да код акредитације студијског програма докторских студија најмање један рецензент мора бити наставник, научник или уметник запослен на високошколској, односно научној установи из иностранства, који испуњава услове да буде ментор на том студијском програму. Што се тиче доступности докторских дисертација, Нацртом закона уводи се дигитални репозиторијум у којем се трајно чувају електронске верзије одбрањених докторских дисертација са неопходним подацима и који је универзитет дужан да установи, тј. високошколска установа је дужна да докторску дисертацију и извештај комисије о оцени докторске дисертације учини доступном јавности у електронској верзији на званичној интернет страници установе и у штампаном облику у библиотеци установе. Предвиђа се и одузимање дозволе за рад високошколској установи уколико не испуни услове прописане законом, што до сада није био случај. Даље, регулисана је област прикупљања и обраде података у вези са неопходним информацијама о високошколској установи, студентима, родитељима и запосленима и уведен је јединствени информациони систем универзитета који чине обједињени подаци из евиденције свих високошколских установа у његовом саставу. Уводи се мастер струковних студија и предвиђа усаглашавање са директивама ЕУ које се тичу уписа студената из земаља ЕУ на наше универзитете, након што Србија постане чланица ЕУ. Још једна новина односи се на сараднике ван радног односа за помоћ у настави. Такође, продужен је рок за завршетак студија студената уписаних 2005. године, када је ступио на снагу Закон о високом образовању и дефинисан је потребан, најмањи број ЕСПБ бодова за студенате који који се финансирају из буџета.

 У оквиру прве сесије под називом **Акредитација високошколских установа**, Срђан Станковић, председник Националног савета за високо образовање, навео је да је Национални савет за високо образовање био иницијатор Нацрта закона о изменама и допунама Закона о високом образовању. Када су у питању измене и допуне које се односе на поступак акредитације, овим Нацртом закона се повећава транспарентност рада и одговорност чланова Комисије за акредитацију и проверу квалитета, уносе се новине код акредитације студијског програма докторских студија (које се огледају у томе да најмање један рецензент мора бити наставник, научник или уметник запослен на високошколској, односно научној установи из иностранства), обезбеђује се јавност коначног извештаја о акредитацији (који Комисија за акредитацију и проверу квалитета доставља Националном савету за високо образовање) и прописују се рокови у процесу акредитације.

 Софија Пекић Quarrie, заменик председника Комисије за акредитацију и проверу квалитета, информисала је учеснике Јавног слушања, да је на основу опсежно израђене евалуације, Комисија примљена у априлу 2013. године у пуноправно чланство Европске асоцијације Агенција за проверу квалитета. Како је рекла, Комисија је припремила и доставила учесницима Јавног слушања презентацију под називом „Критички осврт на систем обезбеђења квалитета у високом образовању у Србији“, који се може пронаћи на интернет презентацији Комисије. Додала је, да је Комисија спремна да учествује у доношењеу реформског Закона о високом образовању.

 У оквиру друге сесије под називом **Признавање страних високошколских исправа** **и вредновање страних студијских програма**, Зоран Машић, државни секретар у Министарству просвете, науке и технолошког развоја, навео је у свом излагању да ће изменама и допунама Закона о високом образовању, које се односе на признавање страних високошколских исправа и вредновање страних студијских програма, бити испуњен један од предуслова за отварање поглавља 26 у преговорима са Европском унијом. Како је рекао, наш систем образовања треба да се усагласи са Лисабонском Конвенцијом коју је наша земља ратификовала још 2004. године. Суштина измена је прављење дистинкције између академског и професионалног признавања исправа и програма у односу на досадашњу ситуацију која је производила доста проблема у пракси, као и уређивање вредновања страног студијског програма.

 У оквиру треће сесије под називом **Услови – критеријуми за избор у звања наставника у високом образовању и избор у научна и истраживачка звања у научноистраживачкој делатности**, Александар Белић, државни секретар у Министарству просвете, науке и технолошког развоја, истакао је да данас постоје два закона која третирају ову област - Закон о високом образовању и Закон о научно истраживачкој делатности и две градације у смислу стицања научних и академских звања.

 Нацрт закона, навео је Белић, утврђује када и у којим случајевима су та звања еквивалентна и у ком облику. Овај нацрт представља по њему један квалитативни искорак, због тога што предвиђа да када наставник високошколске утанове приступа фондовима за рад, тј. када ради на научноистраживачким пројектима, аутоматски му се признаје еквиваленција. Такође, Нацрт закона омогућава да истраживач буде изабран у научно звање, осим могућности да изводи наставу на докторским студијама (сада може да буде и ментор и члан комисија у поступку израде и одбране докторске дисертације и члан комисије за припремање предлога за избор наставника и сарадника универзитета). Поред тога, у члану 33. Нацрта закона предвиђено је да Конференција универзитета Србије и Конференција академија струковних студија, у року од шест месеци од дана ступања на снагу закона, предложи Националном савету за високо образовање минималне услове за избор у звања наставника. Исто тако, предвиђено је да Национални савет у року од шест месеци од дана ступања на снагу закона, прошири листу стручних, академских и научних звања и утврди називе квалификација за признате стране високошколске исправе.

 У оквиру четврте сесије под називом **Јавни регистар докторских дисертација и централни регистар наставника**, Александар Белић, државни секретар у Министарству просвете, науке и технолошког развоја, напоменуо је да текст Нацрта закона предвиђа да је високошколска установа на којој се брани докторска дисертација дужна да докторску дисертацију и извештај комисије о оцени докторске дисертације учини доступном јавности и то у електронској верзији, на званичној интернет страници установе и у штампаном облику у библиотеци установе, најмање 30 дана пре усвајања извештаја комисије за оцену докторске дисертације, са подацима о ментору и саставу комисије и подацима о заштити ауторских права. Такође, са друге стране и универзитет је дужан да успостави дигитални репозиторијум одбрањених докторских дисертација, заједно са извештајем комисије за оцену дисертације, подацима о ментору и саставу комисије и подацима о заштити ауторских права. Копија репозиторијума постојаће и у Министарству чиме је омогућена трајност. Према његовима речима, наведене новине представљају један нов квалитет у смислу транспарентности рада и на битан начин доприносе унапређењу рада високошколских установа.

 У оквиру пете сесије под називом **Нивои високошколског образовања,** Зоран Машић, државни секретар у Министарству просвете, науке и технолошког развоја, подсетио је да се високо образовање у нашој земљи остварује кроз академске и струковне студије по основу акредитованих студијских програма, као и да постоје тростепено организоване студије (основне, студије другог и трећег степена). Овим Нацртом закона утврђује се да академија струковних студија и висока школа струковних студија, поред основних струковних и специјалистичких струковних студија, могу остваривати и мастер струковне студије. Исто тако, омогућава се високошколској установи да стекне статус академије струковних студија под новим, повољнијим условима – да су акредитовани студисјки програми из најмање два поља, уместо три, како је до сада тражено а што је било тешко спроводиво у пракси. Ова новина, како је рекао, представља усклађивање са европским образовним простором.

 Срђан Станковић, председник Националног савета за високо образовање, упознао је присутне да је Савет формирао национални оквир квалификација за универзитетско образовање који је компатибилан са европским квалификационим оквиром. Подсетио је да се и мастер струковне студије акредитују, ако буду испуњавале услове за акредитацију.

 У оквиру шесте сесије под називом **Професор емиритус** Зоран Машић, државни секретар у Министарству просвете, науке и технолошког развоја, навео је да се Нацртом закона уводи правни основ, који омогућава да наставник, изабран у звање професор емиритус, осим учествовања у извођењу свих облика наставе на академским студијама другог и трећег степена у ужој области за коју је изабран (како је и до сада било прописано законом) буде и ментор и члан комисија у поступку израде и одбране завршних радова, односно дисертација на тим студијама, члан комисије за припремање предлога за избор у наставника и сарадника универзитета и да учествује у научноистраживачком раду. Проширење „надлежности“ професора емеритуса учињено је, имајући у виду да се ово звање додељује изузетно, односно малом броју редовних професора који су се посебно истакли својим научним односно уметничким радом, стекли међународну репутацију и постигли резултате у обезбеђивању наставно – научног, односно наставно – уметничког подмлатка.

 У дискусији у свим сесијама учествовали су чланови Одбора, представници Министарства просвете, науке и технолошког развоја, народни посланици и остали учесници Јавног слушања који су својим конструктивним сугестијама, критикама и предлозима за измену и допуну Нацрта закона о изменама и допунама Закона о високом образовању допринели да Јавно слушање буде успешно организовано и одржано.

 Јавно слушање је завршено у 17,00 часова.

**Саставни део ове Информације чине и стенобелешке, које су урађене на основу обраде тонског снимка.**

**Достављено:**

- *у Народној скупштини Републике Србије*:

- председнику

 - члановима Одбора за образовање, науку, технолошки развој и информатичко друштво